《范深父察推挽词》
宋代·郭印

荣国诸孙迥不同，妙年英气吐长虹。
圣经每陋三家学，文阵平长一战功。
可但芹宫滋教雨，更看花县畅仁风。
诗书满腹成何事，惆怅舟移夜壑空。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。